राजिम म बिराजे हे भगवान
सुरूत्ति हो गे माघी पुन्नी के मेला-ठेला! राजीम के राजीव लोचन म साकछात बिराजे हे बिसनू भगवान जिहां भरावत हे कुम्भे के असनान्द! बड़खा -बड़खा साधु सनयासी संत मन असनान्दहि चित्रोत्पललव महानन्दिया तिरबेनी म असनान्द! जेकर पुन्न अऊ परताप जेमा मिलथे बिसनू के बरदान! छत्तीसगढ़ के माटी भुइयां कवसल्या के राज! जिहां तपस्या करिस लोमस रिसी पावदान! लोमस रिसी आसरम के पावन पबरित भुइयां जिहां करिस बिसनू जी के उपास! जुन्ना जनमाना के मठ मन्दिर म आजो ले ठाढ़े हे भगवान! नागा साधु मन के होवत हे जमाव जिहां साहि असनान्द! बरतिया बन के जमो साधु संत के अगुआनी म सुरूत्ति होहि असनान्द ! अबड़ अकन जमात के परहि भंडार भोग लगाहि दार भात अऊ साग! बिसनू जी जेवन करथे तेकर देथे चिनहाव! साधु सनयासी मन के निकलथे बरात जेमा भकति के लगथे दरबार! ऊनकर अगुआनी म सोभा देथे छत्तीसगढ़ महान! आजे लागथे मोर छत्तीसगढ़ महतारी भुइयां के सित्तोन म होवत हे कलयान! भाग जागत हे छत्तीसगढ़ के जिहां पहुंचे रहिस बनवासी सिरी राम संग म रहिस सीता मइया ल खोजत भइया लखन महराज! राजीव के पबरित भुइयां बिराज के भेंट करे रहिस रिसी लोमस महराज! जेकर देहे अस्त्र काम आय रिहिस रावन वध के बान! गियान धियान के दाता के रहिस उपदेस जेला पाइस सिरी राम अऊ लखन! तेकर सुरता म भरावत आवत हे मड़ई मेला के उफान जेला आजे कहे जाथे कुम्भे असनान्द! आनी बानी के हमर छत्तीसगढ़ के संसकिरति के होथे बखान, करमा ददरिया सुआ नाचा अऊ गम्मत के परसादे झूमे रहिथे मनखे मनके मन चार पहर रतिहा बेरा गम नइ मिल पावय अऊ होथे सुरूज नरायेन के बिहान! मेला ठेला म आनी बानी के दुकान! किसीम-किसीम के सघन मनखे के जंजाल! ऊखरा हावय इहां के चिनहार जऊन ल बिसाथे जमो जातरा जवइया संगी जहुरिया महतारी अऊ किसनहा सियान! खेल खिलवारी के जिनिस म माथे रहिथे का लइका अऊ का सियान! नन्जर भर निहाररूब म देखावत रहिथे चित्रोतपल्लव भगवान! राजीम के राजीव लोचन सब्बो जिनिस ल देख के माते रहिथे सियान! अहि बेरा म अपन देखाथे भकति के बरदान! बिसनू जी अपन जमो सकती ल उघार के उकेर के बरदान! दरसन करइयॉ ओरिपाति ठाढे -ठाढ़े पाथे अपन भाग के परसाद! का रतिहा बेरा होवय का सन्झौती के बेरा देथे दरसन बिसनू जी सावन कस करेला समान! जेकर करू अभास देथे खूबिच आसिरबाद! हांसी खुसी जातरा जवइया हो जाथे मगन मन अबिराम! सुग्घर चितबन सुग्घर मंदिर सुग्घर बिराजमान हे लोमस रिसी के तप भुइयां के बरदान बिसनू भगवान! छत्तीसगढ़ महान बनिस कुम्भे के जमात! दिनभर चलत रहिथे भागवत पुरान कथा म जुरिये रहिथे महतारी अऊ सियान! छत्तीसगढ़ के तिरिथ भुइयां बनके तारय जन मन के दुआर! लोमस रिसी के परसादे बाढ़त हे छत्तीसगढ़ पबरित बन कलयान! किरपा अइसन मिलथे संगी अपन संस्किरिति के गियान! जेकर भाग सहरावय छत्तीसगढ़ भुइयॉ अपन दुआरी के दुआर! दुनियॉ म अऊ नइ मिलय अइसन बिसनू के चिनहार जेकर सोर होवत हे जमो अन्ते के राज !
ध्रुव देवांगन बिलासपुर
जुन्ना जमाना के मठ मन्दिर म आजो ले ठाढ़े हे भगवान!
npi_Deva hne_Deva bho_Deva bho_Deva